als_Latn dik_Latn sag_Latn
Gjuha diplomatike mes SHBA-së dhe Rusisë është ashpërsuar, pas përshkallëzimit të tensioneve në lindje të Ukrainës. Sekretari amerikan i Shtetit Xhon Kerri, ishte i rreptë në fjalimin e tij më të fundit. Ai e akuzoi Rusinë për çmenduri, dinakëri dhe destabilizim. Kerri i bëri thirrje Moskës që të ndihmojë në zgjidhjen e krizës, ose do të përballet me të tjera sanksione.
“Dritarja e ndërrimit të kursit po mbyllet. Presidenti Putin dhe Rusia duhet të bëjnë një zgjedhje. Nëse Rusia zgjedh fushën e zgjidhjes, bashkësia ndërkombëtare, të gjithë ne, do ta mirëpresim atë. Nëse Rusia nuk e bën këtë, bota do të veprojë, që kostot për Rusinë vetëm të rriten.” Më herët, Rusia e akuzoi SHBA-në se po tërheq fillin në Ukrainë për ta destabilizuar atë. Ministri i Jashtëm rus Sergei Lavrov kërkoi që Uashingtoni të bëjë më shumë për të ndihmuar në zgjidhjen e situatës.
Shkëmbimi i akuzave mes dy superfuqive vjen në kohën, kur në terren, trupat ushtarake të Kievit po veprojnë për çlirimin e ndërtesave qeveritare në lindje të vendit, të cilat janë të bllokuara nga separatistët pro-rusë. Sakaq, kryeministri i Ukrainës, Arseni Jatseniuk deklaroi gjatë mbledhjes së qeverisë se Rusia po kërkon të nisë Luftën e Tretë Botërore, duke pushtuar ushtarakisht Ukrainën.
als_Latn als_Latn als_Latn